《奉和大观文相公见寄古风》
宋代·许翰

旃裘乱衣裳，风雨飘屋庐。
南奔万里空，脱死锋镝余。
翠华狩绝域，黄尘翳修涂。
朝无嵇侍中，溅血沾谁裾。
夷儿金束袍，漉蔌悬珊瑚。
骄气吞九州，投饵术已疏。
公捐绕朝策，观化聊据梧。
凤凰渺鸿乙，紫氛谁与俱。
丘壑岁已晚，钟鼎功未书。
弃置委时运，超摇游物初。
此忧自古有，此乐绝世无。
邂逅拯横流，功成吾不居。

作者简介：（?—1133）开封襄邑人，字崧老。哲宗元祐三年进士。徽宗时为给事中，以言事落职。钦宗靖康初复官，历翰林学士、御史中丞、同知枢密院事，因议论不合贬官。高宗拜尚书右丞兼权门下侍郎，极论李纲忠义，高宗未许，以资政殿大学士提举洞霄宫，旋被劾遭斥逐。有《襄陵集》等。